वेस्ट इन्डिजविरुद्ध बंगलादेशलाई २ सय १८ रनको अग्रता
बंगलादेशले वेस्ट इन्डिजविरुद्धको पहिलो टेस्टको तेस्रो दिन शुक्रबार आफ्नो अग्रतालाई २ सय १८ रन पुर्‍याएको छ । दिनको खेल समाप्त हुँदा बंगलादेशले आफ्नो दोस्रो इनिङ्समा तीन विकेट गुमाएर ४७ रन बनाएको छ ।
चटगाउँ — बंगलादेशले वेस्ट इन्डिजविरुद्धको पहिलो टेस्टको तेस्रो दिन शुक्रबार आफ्नो अग्रतालाई २ सय १८ रन पुर्‍याएको छ । दिनको खेल समाप्त हुँदा बंगलादेशले आफ्नो दोस्रो इनिङ्समा तीन विकेट गुमाएर ४७ रन बनाएको छ ।उसका लागि मोनुमिल हक ३१ र मुसफुकिर रहमान १० रन बनाएर खेलिरहेका छन् । वेस्ट इन्डिजले धारिलो बलिङ गर्दै बंगलादेशलाई दबाब दिन खोजेपनि घरेलु टिमको अग्रताले चुनौतीपूर्ण हुँदै गएको छ ।यसअघि वेस्ट इन्डिज आफ्नो पहिलो इनिङ्समा २ सय ५९ रन बनाएर अलआउट भयो । वेस्ट इन्डिजको मध्यक्रमले स्थिति सम्हाले पनि टिमले अन्त्यतिर तीव्र गतिमा विकेट गुमाएको थियो । वेस्ट इन्डिजका लागि जेरेमी ब्ल्याकउडले ६८ र जोसा डि सिल्भाले ४२ रन बनाए । उनीहरूले छैटौं विकेटका लागि ९९ रनको साझेदारी गरे । यस्तै प्रारम्भिक ब्याट्सम्यान क्रेग ब्राथवेटले ७६ रन बनाए । 